28.		Skončenie pracovného pomeru v skúšobnej dobe (§ 72 ZP) 
Ján Hladký, Stodolova ul. č. 2, 010 01 Žilina
ABC, s.r.o. 
Ružová ul. č. 10, 010 01 Žilina
Žilina 29. 9. 2022
Vec:	Skončenie pracovného pomeru v skúšobnej dobe
Dňa 1. 9. 2022 som uzavrel s Vami pracovnú zmluvu, v ktorej bola dohodnutá skúšobná doba v trvaní troch mesiacov. 
Oznamujem Vám, že podľa § 72 ZP ruším pracovný pomer v skúšobnej dobe, a to ku dňu 30. 9. 2022. 
Ján Hladký
Poznámka
V pracovnej zmluve možno dohodnúť skúšobnú dobu, ktorá trvá najviac 3 mesiace a u vedúceho zamestnanca v priamej riadiacej pôsobnosti štatutárneho orgánu alebo člena štatutárneho orgánu a vedúceho zamestnanca, ktorý je v priamej riadiacej pôsobnosti tohto vedúceho zamestnanca, je najviac šesť mesiacov .Skúšobnú dobu nemožno predlžovať. Výnimku tvorí skúšobná lehota, ktorá sa predlžuje o čas prekážok v práci na strane zamestnanca. 
Skúšobná doba musí byť dohodnutá v písomnej forme, inak je neplatná (§ 45 ZP). Počas trvania skúšobnej lehoty môže zamestnávateľ i zamestnanec ukončiť pracovný pomer z akéhokoľvek dôvodu alebo bez uvedenia dôvodu. 
Skúšobná doba musí byť dohodnutá pri vzniku pracovného pomeru v písomnej forme. Pri opätovnom dojednaní pracovného pomeru už skúšobnú dobu nemožno dohodnúť, ak bola dohodnutá pri prvom uzavretí pracovnej zmluvy.
Skončiť pracovný pomer v skúšobnej dobe môže zamestnanec i zamestnávateľ bez uvedenia dôvodu. Obidve zmluvné strany tak môžu urobiť písomne, pričom písomne oznámia tri dni vopred druhej zmluvnej strane svoj počin, avšak nedostatok písomnej formy nemá za následok neplatnosť skončenia pracovného pomeru v skúšobnej dobe.
Ku skončeniu pracovného pomeru v skúšobnej dobe nemôže dôjsť so spätnou účinnosťou. Vyžadované písomné oznámenie o skončení pracovného pomeru v skúšobnej dobe aspoň tri dni vopred má len poriadkový charakter a neovplyvňuje platnosť skončenia pracovného pomeru.